32004R1991
L 344/9
JURNALUL OFÍCIAL AL UNIUNII EUROPENE
REGULAMENTUL (CE) NR. 1991/2004 AL COMISIEI
din 19 noiembrie 2004
de modificare a Regulamentului (CE) nr. 753/2002 de stabilire a anumitor norme de aplicare a Regulamentului (CE) nr. 1493/1999 al Consiliului în ceea ce privește desemnarea, denumirea, prezentarea și protejarea anumitor produse vitivinicole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 53,
întrucât:
(1)
Directiva 2000/13/CE a Parlamentului European și a Consiliului din 20 martie 2000 privind apropierea legislațiilor statelor membre referitoare la etichetarea și prezentarea produselor alimentare, precum și la publicitatea acestora (2), astfel cum a fost modificată ultima dată prin Directiva 2003/89/CE în ceea ce privește indicarea ingredientelor prezente în produsele alimentare, prevede, la articolul 6 alineatul (3a) primul paragraf, obligația de indicare, pe etichetele băuturilor cu o tărie alcoolică mai mare de 1,2 % vol., a tuturor ingredientelor prevăzute în anexa IIIa la directiva menționată anterior.
(2)
Articolul 6 alineatul (3a) al doilea paragraf litera (a) din Directiva 2000/13/CE prevede, în ceea ce privește produsele menționate la articolul 1 alineatul (2) din Regulamentul (CE) nr. 1493/1999, că modalitățile de prezentare a ingredientelor menționate în anexa IIIa la directiva menționată anterior pot fi adoptate în conformitate cu procedura prevăzută la articolul 75 din respectivul regulament.
(3)
Titlul D punctul 1 din anexa VII și titlul F punctul 1 din anexa VIII la Regulamentul (CE) nr. 1493/1999 precizează că indicațiile menționate pe etichete se fac în una sau mai multe alte limbi oficiale ale Comunității, astfel încât consumatorul final să poată înțelege cu ușurință fiecare dintre indicațiile respective.
(4)
Regulamentul (CE) nr. 753/2002 al Comisiei (3) ar trebui modificat în consecință.
(5)
Prezentul regulament trebuie aplicat de la 25 noiembrie 2004, termenul de transpunere a Directivei 2003/89/CE.
(6)
Comitetul de gestionare a vinului nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CE) nr. 753/2002 se modifică după cum urmează:
1.
articolul 3 se modifică după cum urmează:
(a)
la alineatul (1), al doilea paragraf se înlocuiește cu următorul text:
„Cu toate acestea, se acceptă ca indicațiile obligatorii referitoare la importator, numărul lotului, precum și la ingredientele prevăzute la articolul 6 alineatul (3a) din Directiva 2000/13/CE să poată fi înscrise în afara câmpului vizual în care figurează celelalte indicații obligatorii.”;
(b)
se adaugă următorul alineat (3):
„(3) În cazul în care unul sau mai multe ingrediente enumerate în anexa IIIa la Directiva 2000/13/CE sunt prezente într-un produs menționat la articolul 1 alineatul (2) din Regulamentul (CE) nr. 1493/1999, ele trebuie menționate pe etichete, precedate de cuvântul «conține». În cazul sulfiților, se pot utiliza mențiunile: «sulfiți», «anhidridă sulfuroasă» sau «dioxid de sulf».”
2.
la articolul 11, alineatul (2) se înlocuiește cu următorul text:
„(2) Dispozițiile articolului 3 alineatele (1) și (3) se aplică mutatis mutandis mențiunilor obligatorii prevăzute la articolul 12.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 25 noiembrie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 noiembrie 2004.